Diari Oficial de la Generalitat Valenciana


Sumari del DOGV 7548, del 15-06-2015 (2015/5627)

ORDE 16/2015, de 27 de maig, de la Conselleria de Presidència i Agricultura, Pesca, Alimentació i Aigua, per la qual es regulen les condicions d'higiene de la producció primària dels productes agraris per a la venda directa al consumidor i la venda en circuits curts de comercialització.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/o/2015/05/27/16/dof/vci/html**

### Dades del document

Número de DOGV
:   7548

Data del DOGV
:   15-06-2015

Secció del DOGV
:   I. DISPOSICIONS GENERALS

Número del document
:   2015/5627


Data del document
:   27-05-2015

Organisme emissor
:   Conselleria de Presidència i Agricultura, Pesca, Alimentació i Aigua

Tipus de document
:   Ordre

Anàlisi jurídica

 Descriptors 

:   * Conselleria de Presidència i Agricultura, Pesca, Alimentació i Aigua
    * seguretat del producte
    * protecció del consumidor
    * venda al detall
    * qualitat del producte
    * higiene alimentària
    * producció agrícola
    * producció animal
    * legislació

ORDE 16/2015, de 27 de maig, de la Conselleria de Presidència i Agricultura, Pesca, Alimentació i Aigua, per la qual es regulen les condicions d'higiene de la producció primària dels productes agraris per a la venda directa al consumidor i la venda en circuits curts de comercialització.  
 [2015/5627]  
Preàmbul  
  
La diversificació de les fonts d'ingressos de les explotacions agrícoles i ramaderes és necessària per a incrementar la renda de les seues explotacions i donar viabilitat al sector i fomentar la seua competitivitat. La venda directa dels productes agroalimentaris o amb la intervenció limitada d'un intermediari és una forma d'esta diversificació que pot fer més rendible l'activitat de les explotacions agràries, ja que oferix, al mateix temps, als consumidors productes amb un valor afegit de proximitat i d'informació sobre la seua procedència i producció, per això hi ha una creixent demanda a la Comunitat Valenciana.  
  
Per a treballar en esta línia de venda de proximitat dels seus productes agroalimentaris als consumidors finals, l'Administració ha de regular, per a determinar de forma clara i detallada, les condicions higièniques que ha de complir la producció primària per a acollir-se a esta modalitat de venda directa o en circuit curt de comercialització.  
  
Esta orde respon a esta demanda, i complementa el marc normatiu vigent en matèria d'higiene de la producció primària, considerant com a activitat agrària la venda directa de la producció pròpia dels agricultors, ja siga en la seua explotació, en mercats locals o supracomarcals tradicionals.  
Des del punt de vista dels consumidors, estos estan cada vegada més interessats a conéixer l'origen, els sistemes de producció i la sostenibilitat dels aliments, la qual cosa pot afavorir el consum dels productes de temporada de l'àmbit territorial de la Comunitat Valenciana.  
  
La finalitat primordial d'esta orde és garantir la seguretat alimentària dels productes agraris que es venen directament als consumidors.  
  
I, a més, en la mesura que la seguretat alimentària és la base de la continuïtat de l'activitat de venda de proximitat, també es pretén:  
  
- Reduir el procés de trasllat, intermediació i venda dels productes agroalimentaris i disminuir el cost derivat d'este, en benefici de productors i consumidors.  
- Afavorir l'augment del valor afegit dels productes agraris i la diversificació de les fonts d'ingressos de les persones que els produïxen, per a permetre un increment de la seua renda i afavorir la viabilitat de les seues explotacions.  
- Contribuir a la consolidació del turisme rural i la restauració relacionats amb la venda de proximitat dels productes agraris de la Comunitat Valenciana.  
  
Esta orde se circumscriu exclusivament a les competències en matèria d'higiene de la producció primària que té la Conselleria de Presidència i Agricultura Pesca Alimentació i Aigua, per això no aborda les condicions d'higiene de la venda directa per agricultors i ramaders de productes elaborats o transformats que corresponen a l'àmbit de competències de la Conselleria de Sanitat. Per este motiu, s'ha posat especial atenció en la delimitació del concepte de producció primària ajudant-se dels documents d'orientació sobre l'aplicació de determinades disposicions del Reglament 852/2004/CE, relatiu a la higiene dels productes alimentaris. Esta orde no implica cap valoració ni regulació de l'aspecte comercial de l'activitat de venda de part de la collita o la producció ramadera dels agricultors o ramaders, només es limita a especificar les condicions i els requisits d'higiene que s'han de donar en la venda directa o venda en circuit curt de comercialització en els casos en els quals es donen les exempcions d'aplicació de les condicions d'higiene del Reglament 852/2004/CE, relatiu a la higiene dels productes alimentaris, és a dir, el subministrament local de xicotetes quantitats de productes primaris.  
L'article 49.3 de la Llei Orgànica 1/2006, de 10 d'abril, de Reforma de la Llei Orgànica 5/1982, d'1 de juliol, de l'Estatut d'Autonomia de la Comunitat Valenciana, establix que la Generalitat té competència exclusiva, sense perjuí del que disposa l'article 149 de la Constitució i, si és el cas, de les bases i ordenació de l'activitat econòmica general de l'Estat, sobre les matèries d'agricultura, reforma i desenrotllament agrari, i ramaderia.  
Esta orde s'inserix en un marc normatiu del qual formen part, entre altres, el Reglament 178/2002/CE, de 28 de gener, pel qual s'establixen els principis i els requisits generals de la legislació alimentària, es crea l'Autoritat Europea de Seguretat Alimentària i es fixen procediments relatius a la seguretat alimentària, el qual establix els requisits generals en matèria de legislació alimentària, entre estos el de la traçabilitat dels productes alimentaris; el Reglament 852/2004/CE, de 29 d'abril, relatiu a la higiene dels productes alimentaris; el Reglament 853/2004/CE, de 29 d'abril, pel qual s'establixen normes específiques d'higiene dels aliments d'origen animal, i, finalment, el Reial Decret 640/2006, de 26 de maig, pel qual es regulen determinades condicions d'aplicació de les disposicions comunitàries en matèria d'higiene, de la producció i comercialització dels productes alimentaris, normativa bàsica estatal, que en l'article 3 disposa que l'autoritat competent podrà autoritzar el subministrament directe per part del productor de xicotetes quantitats de productes primaris al consumidor final o a establiments locals de venda al detall que subministren directament al consumidor final. En este sentit, el Reglament 852/2004/CE, de 29 d'abril, relatiu a la higiene dels productes alimentaris, possibilita l'exempció i que els operadors alimentaris puguen aplicar els procediments d'autocontrol establits per este reglament amb criteris de flexibilitat, a fi que es puguen aplicar en totes les situacions, per mitjà de la utilització de guies de pràctiques correctes d'higiene (GBPH) i amb els criteris relatius a tot el que es considera producció primària.  
  
Per tot això, fets els tràmits oportuns, les audiències a les organitzacions professionals agràries, de conformitat amb el Consell Jurídic Consultiu i a proposta de la Direcció General de Producció Agrària i Ramaderia,  
  
ORDENE   
  
Article 1. Objecte  
Esta orde té per objecte establir les condicions d'higiene de la producció primària agrària per a la venda directa al consumidor o a través d'intermediaris locals que subministren directament al consumidor final.  
  
Article 2. Definicions  
Als efectes d'esta orde s'entén per  
Productor: qualsevol persona que es dedique a la producció primària de forma comercial amb destinació a l'alimentació humana.  
Venda directa: la realitzada pels productors en favor del consumidor final sense la intervenció d'un intermediari.  
Venda en circuit curt: la realitzada pels productors en favor del consumidor final amb la intervenció d'un intermediari en l'àmbit local.  
  
Producció primària: la que s'establix en l'article 3, apartat 17, del Reglament comunitari núm. 178/2002, incloent-hi les operacions connexes contingudes en l'annex I apartat 1 del Reglament comunitari 852/2004. En l'annex es relacionen les activitats compreses en la producció primària i els productes considerats primaris.  
Producció pròpia: aquella obtinguda pel productor d'una explotació de la qual és titular.  
Intermediari local: establiments detallistes, de turisme rural i de restauració que subministren directament als consumidors finals els productes que adquirixen directament als productors del seu àmbit local.  
  
Àmbit local: la comarca d'ubicació de l'explotació i les limítrofes, i en el cas de fires i mercats tradicionals supracomarcals, la província.  
  
Article 3. Àmbit d'aplicació  
1. Esta orde s'aplica a la producció pròpia que es comercialitza en xicotetes quantitats, entenent com a tals les pròpies del consum domèstic i en un àmbit local per mitjà de:  
A) La venda directa de la producció primària.  
B) La venda de la producció primària en circuit curt de comercialització.  
  
2. Esta orde no afecta en el seu àmbit d'aplicació:  
A) La producció pròpia per a autoconsum.  
B) Els productes elaborats o transformats que no es consideren producció primària per haver-se modificat substancialment la seua naturalesa.  
C) Els productes obtinguts de la terra o de la ramaderia que no tinguen el seu origen en l'explotació de la qual és titular el productor.  
  
3. Queden exceptuats de l'àmbit d'aplicació d'esta orde els productes recol·lectats en el medi natural que no hagen sigut objecte d'alguna activitat o operació agrícola de la producció primària i els productes de la caça i pesca. Així com els productes que, al seu torn, estiguen exceptuats específicament per normativa.  
  
Article 4. Requisits generals d'higiene per a les explotacions agràries que realitzen venda directa o en circuit curt  
Per a la venda directa al consumidor, o a través d'intermediaris locals que subministren directament al consumidor final, els titulars de les explotacions agràries hauran de:  
1. Estar inscrits d'acord amb la normativa vigent en aquells registres obligatoris de la conselleria competent en agricultura, necessaris per a mantindre els principis de responsabilitat i traçabilitat en la seguretat alimentària.  
2. Declarar l'activitat de venda directa o en circuit curt a la conselleria competent en agricultura quan siguen requerits pels registres obligatoris.  
3. Oferir la informació alimentària, tant en aliments envasats com sense envasar, que normativament siga exigible.  
4. Complir el següent:  
A) No estar subjectes, per l'autoritat competent, a mesures cautelars o d'intervenció per motius de seguretat alimentària.  
B) Disposar de guies de bones pràctiques en matèria d'higiene de la producció primària.  
  
Article 5. Responsabilitat i obligacions dels productors en matèria d'higiene de la producció primària  
1. Els productors són responsables de la seguretat dels productes que produïxen i han de garantir la seua innocuïtat, segons el que establix l'article 1.a) del Reglament 852/2004/CE.  
2. Els productors hauran d'identificar qualsevol establiment al qual hagen subministrat un producte primari, mantenint registres que permeten seguir la traçabilitat i posant esta informació a disposició de les autoritats competents, si estes així ho sol·liciten.  
3. Han d'aplicar guies de bones pràctiques d'higiene exigibles a la seua activitat als efectes de complir els requisits d'higiene i autocontrol.  
  
4. A petició del consumidor, han de facilitar-li la informació necessària per a la identificació del productor i del producte que comercialitzen.  
  
Article 6. Condicions especials d'higiene per a la venda directa o en circuit curt de productes agrícoles  
A) S'hauran de complir les condicions següents:  
1. Els productes agrícoles hauran d'haver sigut manipulats en condicions higièniques, evitant la seua contaminació i deteriorament i emprant, quan siga necessari, aigua neta per a això.  
2. Els productes agrícoles hauran d'estar exempts de plagues i haver sigut recol·lectats després de respectar els terminis de seguretat que els siguen aplicables pels tractaments fitosanitaris que hagen pogut rebre.  
  
3. Els productors hauran de mantindre actualitzats els registres o quaderns d'explotació que els siguen aplicables.  
4. La venda directa de productes agrícoles es podrà realitzar en la mateixa explotació, incloent-hi les seues instal·lacions annexes, en locals que complisquen els requisits higiènics per a això i que estiguen en l'àmbit local o en mercats d'àmbit local.  
5. La venda en circuit curt es podrà realitzar en la mateixa explotació, incloent-hi les seues instal·lacions annexes, en mercats d'àmbit local, o transportant els productes directament de l'explotació a les instal·lacions de l'intermediari; en tot cas, el productor haurà d'expedir documentació acreditativa de la traçabilitat del producte a l'intermediari.  
B) D'acord amb el que disposa l'article 4.4 del Reglament d'execució de la Comissió de la UE núm. 543/2011, de 7 de juny de 2011, s'eximix del compliment de les normes de comercialització les fruites i hortalisses fresques venudes en les condicions de venda directa.  
  
Article 7. Condicions especials d'higiene per a la venda directa o en circuit curt de productes ramaders  
A) Les explotacions ramaderes hauran de, amb caràcter previ:  
1. Complir els programes de control oficial de sanitat animal, el Pla Anual Zoosanitari i el programa sanitari de l'explotació.  
2. Prendre mesures de protecció per a evitar la introducció de malalties contagioses transmissibles als animals  
3. Disposar de la qualificació sanitària en vigor que li corresponga en funció de l'espècie ramadera.  
4. Emmagatzemar i manipular correctament els residus, fems, jaços, cadàvers, les substàncies perilloses, medicaments veterinaris i additius per a pinsos per separat i de forma segura a fi d'evitar la contaminació.  
  
5. Mantindre els llibres i els registres obligatoris actualitzats i identificar correctament els animals o els lots a què pertanyen, segons l'espècie corresponent.  
B) Els animals d'abastiment es podran vendre directament en explotació ramadera a consumidors finals sempre que es destinen a sacrifici privat domèstic d'acord amb esta orde i la normativa que se li aplique, si és el cas.  
C) En el cas de venda directa d'aus de corral i lagomorfs en l'explotació als consumidors finals, a petició d'estos i sota la seua responsabilitat, i sempre que es dispose en l'explotació ramadera d'un lloc separat dels allotjaments dels animals i que tinga condicions higièniques necessàries, es podrà realitzar el seu sacrifici en l'explotació. Els útils, els equips i el material de treball que entre en contacte durant el sacrifici amb aus de corral i lagomorfs seran de material inalterable i fàcils de netejar i desinfectar.  
La carn procedent d'aus de corral i lagomorfs sacrificats en l'explotació per a la producció d'aliments només podrà destinar-se per a consum domèstic privat, a excepció de les aus destinades a la producció de foie gras.  
D) La venda directa de la resta d'espècies en explotacions ramaderes haurà d'acreditar la traçabilitat i el seu sacrifici i el consum domèstic privat estarà subjecte a les condicions sanitàries establides per l'autoritat competent en matèria de salut publica.  
E) Esta prohibit la desviació per a vida d'animals obtinguts de la venda directa amb destinació a sacrifici domèstic privat.  
F) En tots els casos de sacrifici s'han de complir les condicions exigides en el Reglament de la UE núm. 1099/2009, de 24 de setembre, de 2009, relatiu a protecció dels animals en el moment de la matança.  
  
  
Article 8. Inspecció i programes de control oficial  
La direcció general competent en matèria d'higiene de la producció primària exercirà l'activitat inspectora necessària per a assegurar el compliment del que disposa esta orde i per a exigir les responsabilitats derivades de la seua infracció.  
L'activitat inspectora a què fa referència el paràgraf anterior es desenrotllarà d'acord amb la programació en matèria d'higiene a la producció primària i preveurà la inclusió d'inspeccions sistemàtiques i/o ocasionals a realitzar en les explotacions agrícoles i ramaderes que facen vendes directes i de circuit curt.  
Els programes d'inspecció es dirigiran a assegurar la traçabilitat dels productes, l'exercici de la responsabilitat dels productors en el compliment de les mesures d'esta orde i les condicions higièniques dels productes.  
Article 9. Infraccions i sancions  
Serà aplicable en matèria d'infraccions i sancions allò que s'ha exposat en la Llei 17/2011, de 5 de juliol, de Seguretat Alimentària i Nutrició.  
  
DISPOSICIÓ ADDICIONAL   
  
Única  
La implementació i posterior desenrotllament d'esta orde no podrà tindre cap incidència en la dotació de tots i cada un dels capítols de gasto assignats a la conselleria amb competències en matèria d'Agricultura, Pesca, Alimentació i Aigua, en la data de publicació d'esta, i en tot cas haurà de ser atés amb els mitjans personals i materials d'esta.  
  
  
DISPOSICIONS FINALS  
  
Primera. Desplegament  
Es faculta el director general competent en matèria d'higiene de la producció primària per a emetre els actes, resolucions, instruccions o modificació de l'annex que siguen necessaris per al desplegament i aplicació d'esta orde.  
  
Segona. Entrada en vigor  
Esta orde entrarà en vigor l'endemà de la publicació en el Diari Oficial de la Comunitat Valenciana.  
  
València, 27 de maig de 2015  
  
El conseller de Presidència i   
Agricultura, Pesca, Alimentació i Aigua,  
JOSÉ CÍSCAR BOLUFER  
  
  
ANNEX  
Producció primària i productes primaris  
  
D'acord amb el que s'exposa en el document d'orientació sobre l'aplicació de determinades disposicions del Reglament 852/2004/CE, relatiu a la higiene dels productes alimentaris, de la Direcció General de Salut i Consumidors de la Comissió Europea, es considera:  
  
A) Producció primària  
La producció primària es definix en l'article 3, apartat 17, del Reglament 178/2002/CE: «Producció primària. La producció, cria o cultiu de productes primaris, incloent-hi la collita, el munyiment i la cria d'animals d'abastiment abans del seu sacrifici. Comprendrà també la caça i la pesca i la recol·lecció de productes silvestres.»  
Les normes aplicables a la producció primària s'establixen en l'annex I, part A, punt I, apartat 1, del Reglament 852/2004/CE. Este també preveu les operacions connexes a la producció primària següents:  
  
- El transport, l'emmagatzematge i la manipulació de productes primaris en el lloc de producció, sempre que no s'altere la seua naturalesa de manera substancial.  
- El transport d'animals vius, quan siga necessari per a aconseguir els objectius del reglament.  
- I, en el cas de productes d'origen vegetal i productes de la pesca, les operacions de transport de productes primaris la naturalesa dels quals no s'haja alterat de manera substancial, des del lloc de producció a un establiment.  
Per tant, l'expressió «producció primària» haurà d'entendre's com la producció primària incloent-hi estes operacions connexes  
La producció primària és una expressió que descriu les activitats en l'explotació o a un nivell semblant i inclou, entre altres coses:  
La producció o el cultiu de productes vegetals com ara grans, fruites, verdures i herbes així com el transport intern, l'emmagatzematge i la manipulació de productes (sense canviar substancialment la seua naturalesa) en l'explotació i el posterior transport a un establiment.  
  
La producció o la cria d'animals destinats a la producció d'aliments en l'explotació i qualsevol activitat relacionada, així com el transport d'animals productors de carn a un mercat o un escorxador, o el transport d'animals entre les explotacions.  
La producció o la cria de caragols en l'explotació i el seu possible transport a un establiment de transformació o a un mercat.  
El munyiment i l'emmagatzematge de llet en l'explotació.  
La producció i l'arreplega d'ous en les instal·lacions del productor, però no així les operacions d'embalatge dels ous encara que s'ubiquen en la mateixa explotació  
La pesca, la manipulació dels productes de la pesca (sense canviar substancialment la seua naturalesa) a bord dels barcos (excepte els barcos congeladors i els barcos factoria) i el seu transport al primer establiment (incloent-hi les llotges de peix) en terra. S'inclou, així mateix, la pesca, la manipulació i el transport de peixos capturats en aigua dolça (rius o llacs).  
La producció, la cria, el cultiu i la recol·lecció de peixos en piscifactories i el seu transport a un establiment.  
La producció, la cria, el cultiu, la reinstal·lació i la recol·lecció de mol·luscos bivalves vius i el seu transport a un centre d'expedició, un centre de depuració o un establiment de transformació.  
La recol·lecció de bolets, baies, caragols, etcètera, en el medi natural i el seu transport a un establiment.  
Mel i altres aliments procedents de l'apicultura: totes les activitats de l'apicultura han de considerar-se producció primària. Això inclou l'apicultura pròpiament dita (fins i tot en el cas que els ruscos es troben lluny de les instal·lacions de l'apicultor), l'arreplega de mel, la seua centrifugació i l'envasament i/o embalatge en les instal·lacions de l'apicultor. No poden considerar-se producció primària altres operacions efectuades fora de les instal·lacions de l'apicultor (la centrifugació o l'envasament o embalatge de la mel), incloent-hi les realitzades en nom dels apicultors per establiments col·lectius.  
  
B) Productes primaris  
Els productes primaris es definixen en l'article 2, apartat 1, lletra b, del Reglament 852/2004/CE com seguix: «Productes primaris. Els productes de producció primària, incloent-hi els de la terra, la ramaderia, la caça i la pesca.»  
Els productes primaris inclouen, entre altres coses:  
Productes d'origen vegetal, com per exemple grans, fruites, verdures, herbes, bolets i llavors germinades.  
Productes d'origen animal, com per exemple ous, llet crua, mel, productes de la pesca i mol·luscos bivalves vius.  
Productes arreplegats en el medi natural, d'origen vegetal o animal.


Còpia Permalink ELI